ПРОТОКОЛ № 27
от заседание на Комисия по правни въпроси 
към Висшия съдебен съвет,
проведено на 17 юни 2013 г.

Днес, 17 юни 2013 г., понеделник от 15.00 ч. в сградата на Висшия съдебен съвет, се проведе заседание на Комисията по правни въпроси към ВСС в състав:
     	                ПРЕДСЕДАТЕЛ:     	ЮЛИАНА КОЛЕВА											
ЧЛЕНОВЕ:	НЕЗАБРАВКА СТОЕВА	
							ЮЛИЯ КОВАЧЕВА
							КАРОЛИНА НЕДЕЛЧЕВА
							СВЕТЛА ПЕТКОВА
ОТСЪСТВАЛИ: Няма 

На заседанието присъстваха Магдалена Лазарова и Калин Калпакчиев – членове на комисия „Публична комуникация” към ВСС.
От администрацията на ВСС: Саша Харитонова –  директор дирекция “Правна” и Силвия Илиева – началник отдел „НДПП” в дирекция “Правна”. 

По внесените допълнителни точки и на основание последвалите разисквания по дневния ред

КОМИСИЯТА ПО ПРАВНИ ВЪПРОСИ
Р Е Ш И:

Включва в дневния ред следните допълнителни точки:
- Писмо от Кристиан Вигенин – министър на външните работи, за определяне на представител от администрацията на ВСС (ниво директори) за участие в среща, за обсъждане на евентуални промени в Наредбата на МС за условията и реда на участие на граждански специалисти от РБ в операции и мисии на  международни организации за управление на кризи извън територията на страната.  
- Извлечения от протоколи № 34/12.06.2013 г. от заседание на Комисията по предложенията и атестирането към ВСС, относно изискуемия стаж за длъжността „следовател” в следствен отдел в Специализираната прокуратура по конкурс за първоначално назначаване. 
	
На заседанието присъстват Магдалена Лазарова и Калин Калпакчиев – членове на комисия „Публична комуникация” (КПК) към ВСС и Каролина Неделчева в качеството й и на член на КПК, за участие в обсъждане на т. 2 от Дневния ред – проекта за изменение на Вътрешните правила за достъп до обществена информация.
Във връзка с горното 

КОМИСИЯТА ПО ПРАВНИ ВЪПРОСИ
Р Е Ш И:

Променя поредността на разглеждане на обявените в Дневния ред, за днешното заседание точки.

По дневния ред
	
1.ОТНОСНО: Проект за изменение на Вътрешни правила за достъп до обществена информация. 

След като обсъди проекта и съобрази направените предложения,

КОМИСИЯТА ПО ПРАВНИ ВЪПРОСИ
Р Е Ш И:

Разглеждането на правилата ще продължи в следващото заседание на комисията, за когато възлага на експертните сътрудници да обобщят направените предложения.

2.ОТНОСНО: Проект на Пътна карта за изпълнение на концепцията за държавна политика в областта на правосъдието на детето (2013 – 2014 г.). 
Приложение: Писмо № 04-00-064/29.05.2013 г., преписка.

КОМИСИЯТА ПО ПРАВНИ ВЪПРОСИ
Р Е Ш И:

Предлага на Висшия съдебен съвет да приеме следното решение:
1. Изразява принципно положително становище по мерките заложени в проекта на Пътна карта за изпълнение на концепцията за държавна политика в областта на правосъдието на детето (2013 – 2014 г.).
2. Висшият съдебен съвет си запазва възможността да обсъжда и изразява конкретни становища по мерките, свързани със законодателни промени в нормативните актове, засягащи съдебната власт.
          
3.ОТНОСНО: Справка от дирекция „Бюджет и финанси”, в изпълнение на решение на комисията по протокол № 26/10.06.2013 г. 
Приложение: Писмо № 11-04-098/06.06.2013 г., № 96-00-135/2/03.06.2013 г., № 96-00-135/3/03.06.2013 г., № 96-00-135/1/03.06.2013 г.

КОМИСИЯТА ПО ПРАВНИ ВЪПРОСИ
Р Е Ш И:	

3.2. Изразява несъгласие по направеното предложение за промяна на правото на управление върху недвижими имоти – частна държавна собственост, предоставени за нуждите на Висшия съдебен съвет.
Мотиви: Висшият съдебен съвет е направил разходи, за текущ ремонт и обзавеждане на апартаменти предоставени за ползване на физически лица, в качеството им на членове на ВСС, в размер на 56 906.24 лв. В същото време ВСС плаща наем, за задоволяване на жилищни нужди на членове от настоящия съвет в размер на до 800 лв. на месец свободен наем, за един от членовете на съвета, или годишен разход в размер на 9 600 лв. за един апартамент.
Следва  да се намери юридическа форма за уреждане на отношенията между ВСС и МП, касаещи предоставянето на недвижими имоти, за нуждите на ВСС. Счита за удачно да се обсъди правната възможност за обособяването им във ведомствен фонд, като ВСС да има право да ги отдава под наем на негови членове, за срока на техния мандат, след което същите да подлежат на връщане.
3.2. Решението на комисията да се съгласува с комисия „Бюджет и финанси”.

4.ОТНОСНО: Възражение от Дарина Драгнева – съдия в Административен съд – Стара Загора, срещу решение по протокол № 26/14.05.2013 г., т. Д-23, с което е оставено без разглеждане предложението на председателя на АС – Стара Загора за извънредно периодично атестиране на съдия Драгнева. 

КОМИСИЯТА ПО ПРАВНИ ВЪПРОСИ
Р Е Ш И:

4.1. Приема за неоснователно възражението на Дарина Драгнева – съдия в Административен съд – Стара Загора.
Мотиви: При извършеното периодично атестиране съдия Драгнева е получила комплексна оценка „добра”, съобразно критериите и показателите по действащата към момента на атестирането й Методика. Няма основание числовият и словесен израз на тези критерии да бъде механично отнесен към Методиката, която е приложима към настоящия момент.
4.2. Връща преписката на Комисията по предложенията и атестирането на съдии, прокурори и следователи към ВСС.

Допълнителни точки

1.ОТНОСНО: Писмо от Кристиан Вигенин – министър на външните работи, за определяне на представител от администрацията на ВСС (ниво директори) за участие в среща, за обсъждане на евентуални промени в Наредбата на МС за условията и реда на участие на граждански специалисти от РБ в операции и мисии на  международни организации за управление на кризи извън територията на страната.  
Приложение: Писмо № 04-01-008/12.06.2013 г.

КОМИСИЯТА ПО ПРАВНИ ВЪПРОСИ
Р Е Ш И:	

1.1. Определя за участие Саша Харитонова – директор на дирекция „Правна” към ВСС.
1.2. Решението да се изпрати на дирекция „Международна дейност”.

2.ОТНОСНО: Извлечение от протокол № 34/12.06.2013 г. от заседание на Комисията по предложенията и атестирането към ВСС, относно изискуемия стаж за длъжността „следовател” в следствен отдел в Специализираната прокуратура по конкурс за първоначално назначаване.

КОМИСИЯТА ПО ПРАВНИ ВЪПРОСИ
Р Е Ш И:	

2.1. Приема, че за стаж за заемане на длъжността „следовател” в следствен отдел в Специализираната прокуратура е приложима разпоредбата на чл. 164, ал. 2 от ЗСВ.
Мотиви: В Закона за съдебната власт законодателят не е предвидил по-високи изисквания за заемане на длъжността „следовател” в следствен отдел в Специализираната прокуратура в сравнение с тези за длъжността на „следовател” в следствените отдели в Окръжните прокуратури. Разпоредбата на чл. 164, ал. 3 от ЗСВ не следва да се прилага по аналогия, тъй като съдържа ограничителни критерии за заемане на длъжностите „съдия” в специализирания наказателен съд и „прокурор” в специализираната прокуратура.
2.2. Решението да се изпрати на Комисията по предложенията и атестирането на съдии, прокурори и следователи към ВСС. 

Предложение за включване на проект на решение от днешното заседание на комисията в Дневния ред за следващо заседание на ВСС.

КОМИСИЯТА ПО ПРАВНИ ВЪПРОСИ
Р Е Ш И:

В Дневния ред за заседанието на ВСС, на 27.06.2013 г. да се включи:
- Проект на Пътна карта за изпълнение на концепцията за държавна политика в областта на правосъдието на детето (2013 – 2014 г.). 

17.06.2013 г. 		                      ПРЕДСЕДАТЕЛ:/п/
		     
                  ЮЛИАНА КОЛЕВА